## La Policia de la Generalitat intensifica la vigilància en zones cèntriques i comercials durant els dies de més afluència d’estes festes de Nadal

*** ​​​​​​​​​​​El conseller d’Emergències i Interior destaca el reforç de la presència policial en els punts pròxims a les zones comercials o d’oci dels nuclis urbans
* Juan Carlos Valderrama visita les dependències de la Unitat de la Policia Nacional adscrita a la Comunitat Valenciana en Metrovalencia amb motiu del dispositiu especial de seguretat per a Nadal**

La Policia de la Generalitat ha intensificat la vigilància en les zones cèntriques i comercials dels principals nuclis urbans de la Comunitat Valenciana dins del dispositiu especial activat per a garantir la seguretat ciutadana en estes festes de Nadal.

El conseller d’Emergències i Interior, Juan Carlos Valderrama, ha visitat, en l’estació de Colón de Metrovalencia, les dependències de la Unitat de la Policia Nacional adscrita a la Generalitat amb motiu de l’operatiu previst per a les jornades de més afluència de públic.

El conseller ha recordat que, durant estos dies, “es produïx un increment exponencial en l’activitat comercial i d’oci que fa necessari un major desplegament operatiu per part de la Policia de la Generalitat en els llocs i horaris en els quals es preveu una gran presència de persones”.

En este sentit, Valderrama ha explicat que, pel que fa a la xarxa autonòmica de metro i tramvia de València i la seua àrea metropolitana, i en coordinació amb Ferrocarrils de la Generalitat Valenciana, s’ha reforçat la presència policial en aquells itineraris i estacions pròximes a zones comercials o d’oci, i, de manera especial, en estacions com les de Xàtiva, Colón, Plaça d’Espanya, Àngel Guimerà o Ciutat de les Arts i les Ciències.

En el cas de Castelló i d’Alacant, tal com ha subratllat el titular d’Emergències i Interior, el dispositiu ha tingut en compte, igualment, la necessitat de reforçar la seguretat en el transport i les comunicacions, atés l’increment del trànsit de persones en les zones cèntriques i comercials. En concret, a Alacant, un objectiu específic per a este dispositiu el representa el TRAM tant en la ciutat mateixa com en les seues connexions amb Benidorm, el Campello o Sant Vicent del Raspeig.

**Controls en establiments d’oci**

L’activitat de la unitat adscrita durant estes dates també inclou controls en establiments d’oci com ara *pubs*, discoteques i restaurants, circs i espectacles itinerants, concerts i esdeveniments musicals o festes de Cap d’Any.

En les inspeccions es comproven, entre altres aspectes, la vigència i l’adequació de la llicència o l’autorització administrativa, el compliment de l’aforament màxim permés, les condicions de seguretat i evacuació, l’existència i la validesa d’assegurances obligatòries, el respecte dels horaris autoritzats, la protecció de menors, l’adequació del personal d’admissió i el compliment de la normativa acústica i de convivència.

El dispositiu especial de Nadal previst per la Policia de la Generalitat va començar l’1 de desembre i s’estendrà fins al pròxim 11 de gener per a abastar també l’inici de la campanya comercial de rebaixes.

Fecha: 23/12/2025